ກ່ອນການແຂ່ງຂັນ ໄດ້ມີການມອບກະຕ່າດອກໄມ້ ແລະ ຖ່າຍພາບຮ່ວມເປັນທີ່ລະນຶກ, ຕາງໜ້າ ຫກປຊ ນຳໂດຍ ທ່ານ ປະເດີມພອນ ສົນທະນີ ຜູ້ອຳນວຍການຫ້ອງການກອງທຶນປະກັນສັງຄົມແຫ່ງຊາດ ແລະ ຫ້ອງການ ສູນກາງ ຊາວໜຸ່ມປະຊາຊົນປະຕິວັດລາວ ຕາງໜ້າ ໂດຍ ທ່ານ ນວນທອງ ສຸວັນມີໄຊ ຫົວໜ້າຫ້ອງການ ສູນກາງ ຊປປລ. ຈຸດປະສົງໃນການແຂ່ງຂັນໃນຄັ້ງນີ້ ກໍ່ເພື່ອເປັນການຮັດແໜ້ນ ຄວາມສາມັກຄີ ແລະ ສົ່ງເສີມສຸຂະພາບ ໃຫ້ກັບພະນັກງານຫຼັກແຫຼ່ງ ຂອງທັງສອງຫ້ອງການ ພ້ອມທັງເປັນການຊົມເຊີຍຜົນສຳເລັດກອງປະຊຸມ ໃຫຍ່ ຄັ້ງທີ X ຂອງພັກ ແລະ ວັນສຳຄັນຕ່າງໆຂອງຊາດ.
ສຳລັບການແຂ່ງຂັນໃນຄັ້ງນີ້ ໄດ້ແບ່ງອອກເປັນ 2 ປະເພດ ຄື: ທີມຍິງ ແລະ ທີມຊາຍ, ຊຶ່ງຜົນປະກົດວ່າ ປະເພດທີມຍິງ ທັງສອງທີມແມ່ນບໍ່ ສາມາດຍິງປະຕູກັນໄດ້ ສະເໝີກັນໄປ 0:0, ສ່ວນປະເພດທີມຊາຍ ຫ້ອງການ ສູນກາງ ຊາວໜຸ່ມປະຊາຊົນປະຕິວັດລາວ ສາມາດເອົາຊະນະ ຫກປຊ ໃນປະຕູ 6:2 ໃນບັນຍາກາດຄວາມຄຶກຄື້ນມ່ວນຊື່ນ ແລະ ໄມຕີຈິດມິດຕະພາບ ຂອງບັນດາກອງເຊຍທັງສອງຝ່າຍ.
ພາບ/ຂ່າວໂດຍ: ພະແນກປະຊາສຳພັນ.